Kenner sê: Om dié rede is snoei belangrik | Netwerk24
Kenner sê: Om dié rede is snoei belangrik
Deur Johan Wiese 14 Februarie 2020 05:01
Gedurende die twee baie droë jare wat ons in 2017 en 2018 in die wynlande beleef het, was boere se besproeiings­vermoë erg beperk, en het die groeikrag van wyndruifwingerde in baie gevalle drasties afgeneem.
Die hoofsaaklike rede hiervoor is lae vogvoorsiening gedurende die wingerd se groeiseisoen, sowel as in die naoes-tydperk. Die wyndruifoes in 2018 is deur die somer van 2016 én die naoes-tydperk in 2017 beïnvloed.
Die 2018-wyndruifoes is dus direk beïnvloed deur die min besproeiingswater en die lae damvlakke wat daar ná die 2017-winter was.
Vanweë die swak groeikrag was 2019 se wyndruifoes dus besonder klein. Die swakker en dunner draerlote met gevolglike kleiner trosse, was die hoofoorsaak vir die ligte oes.
Hierdie droogte het net weer bevestig hoe belangrik sterker draerlote (minstens potlooddikte) vir vrugbaarheid en trosgrootte is.
Dit is uiters belangrik om intensiewe aandag aan bemestingsprogramme te gee ten einde gematigde groeikrag te bewerkstellig – veral ná só 'n katastrofiese droë tydperk waar wingerde se groeikrag baie verswak het.
Goeie onderstokke en klone het 'n groot invloed op wingerdboere se sukses. Daarbenewens dra oordeelkundige snoeipraktyke ook grootliks by om wingerdproduksie te normaliseer ná 'n droogtetydperk. Wiese is die uitvoerende hoof van Voor-Groenberg Kwekerye by Wellington.